Miðvikudagur , 09. Nóvember 2005 11:32 Skrifað af Strandagaldur Svanur á Svanshóli er fyrsti nafntogaði galdramaðurinn á Ströndum . Hans er getið í Landnámu og er þar sagður sonur Björns , landnámsmanns í Bjarnarfirði , og Ljúfu konu hans . Hann hefur verið allþekktur maður á ritunartíma íslenskra fornrita . Hans er m.a. getið í Grettis sögu og Laxdælu en mest er sagt af honum í Njáls sögu . Svanur var móðurbróðir Hallgerðar langbrókar og geymdi þræl hennar , Þjóstólf sem drap fyrsta eiginmann hennar . Þegar Dalamenn hugðust hefna og drepa Þjóstólf komust þeir ekki yfir Bjarnarfjarðarháls vegna gjörningaþoku Svans . Í Njálu er Svanur sagður „ fjölkunnugur mjög “ og „ illur viðureignar “ . Þar er einnig greint frá ævilokum hans á þann hátt að eitt sinn þegar hann var í róðri á Húnaflóa gerði austanveður mikið svo bátur hans týndist . Fiskimenn sem voru að veiðum við Kaldbak þóttust sjá Svan ganga í fjallið þar sem honum var vel fagnað .